*Za ostale upotrebe, v. Nož (razvrstavanje).*

***Nož***, jugoslovenska ratna drama snimljena 1999. godine. Scenarij su pisali Miroslav Lekić, Slobodan Stojanović i Igor Bojović na osnovi istoimenog romana Vuka Draškovića. U glavnim ulogama su Žarko Laušević i Bojana Maljević. Film ističe besmisao vjerskih podjela i osuđuje rješavanje vjerskih nesuglasica nasiljem. Ovo je gotovo epska priča, koja kroz priču likova govori o priči naroda i zlu koje se ponavlja kao prokletstvo kroz stoljeća. U potrazi za svojim korijenima, glavni junak filma otkriva nešto mnogo dublje i suptilnije. Kroz potragu za vlastitom samobitnošću on sve više upada u zatvoreni krug motivacije zla. Film je ljubavni triler s epskim sastavnicama, a ljubav je njegov ključni potencijal koji pokazuje kako iznad svakog osjećaja zla postoji još dublji i snažniji osjećaj.

Na 34. filmskim susretima 1999. u Nišu četiri glumca iz ovog filma dobili su nagrade. Ljiljana Blagojević za najbolju žensku ulogu dobila je nagradu Carica Teodora, a Aleksandar Berček za najbolju mušku ulogu nagradu Car Konstantin. Bojana Maljević dobila je povelju za najbolju žensku ulogu, a Svetozar Cvetković nagradu za najbolju epizodnu mušku ulogu.

Radnja
------

Glavna nit filma prati život Ilije Jugovića/Alije Osmanovića, dok sporedna radnja prati događaje iz života Atifage Tanovića.
Događaji počinju u jednom selu kraj Gacka tijekom Drugog svjetskog rata. Jugovići (pravoslavci) i Osmanovići (muslimani) susjedi su i kumovi zavađeni oko granice između njihovih imanja. Hodža Vehbija je svjestan kako Osmanovići potječu od Jugovića, ali na njegovo inzistiranje Osmanovići na Božić po julijanskom kalendaru 1942. naoružani upadaju u dom Jugovića. Tu izvrše stravičan pokolj cijele obitelji koja se bila okupila kako bi proslavila svoj blagdan, ali poštede malog Iliju, tek rođenu nekrštenu bebu. Njega odnesu u svoje selo i predaju ga Rabiji, čiji je muž poginuo te noći u pohodu na Jugoviće. Namjera im je da Rabija odgaja malog kao svoje dijete i da naprave od njega Muslimana koji će mrzjeti i ubijati Srbe. Protu Nićifora Jugovića spalili su zajedno sa seoskom crkvom.

Međutim, u Osmanoviće upadaju četnici i pokolju Muslimane, ali Rabija se uspijeva sakriti na tavanu kuće s malim Ilijom, a četnici odnose njenog pravog sina, vjerujući da je to srpsko dijete koje su Osmanovići oteli Jugovićima. Mali Ilija preživljava rat i odrasta kao Alija Osmanović uz Rabiju, vjerujući da mu je ona prava majka, a da su četnici odnijeli njegovog brata. Alija kasnije odlazi u Sarajevo na studije, ali ga slučaj njegovoga nerođenog brata proganja i on ga odlučuje pronaći. U Sarajevu se uz veliko negodovanje majke Rabije zaljubljuje u Srpkinju Milicu. Prilikom jednog posjeta Osmanovićima gotovo slučajno susreće seoskog hodžu, tajanstvenog čovjeka poznatog kao „Sikter" efendija. Od njega Alija, tj. Ilija, saznaje strašnu istinu o svom podrijetlu i istina se počinje otkrivati.

Odstupanja od romana
--------------------

Kraj filma bitno odstupa od kraja romana, u svijetlu oružanih sukoba na području Bosne i Hercegovine tijekom devedesetih godina 20. stoljeća, koji su omogućili radnji filma dati jednu novu dimenziju koja u romanu ne postoji. Na kraju filma, Ilija (odnosno Alija, koji se vratio svom srpskom imenu i samobitnosti) tijekom rata ukršta puteve sa Selimom Osmanovićem, koji je kao beba ukraden od Ilijine pomajke Rabije. Selim, kojeg su ukrali četnici, odgojen je kao Srbin (pod imenom Miloš) i zapovjednik je jedne jedinice srpske vojske. Kada Miloš legitimira Iliju, otkriva da su obojica navodno rođeni u istom selu u isto vrijeme, i sumnja da je Ilija špijun s lažnom samobitnošću. U međusobnom sukobu, koji prijeti tragičnim završetkom, otkrivaju strašnu istinu i konačno pronalaze jedan drugog.

Međutim, u romanu ova scena uopće ne postoji, budući da je roman prvi put objavljen više od deset godina prije početka sukoba u Jugoslaviji. U romanu, Ilija i Selim se također sreću i upoznaju na kraju, ali pod potpuno drugim okolnostima. Naime, kada Milan Vilenjak posjeti Atifagu Tanovića kako bi osvetio svog strica, Atifaga mu otkriva istinu o Jugovićima i Osmanovićima, ali mu također otkriva i da je on (Vilenjak) zapravo Selim Osmanović, kojeg su ukrali četnici i odgojili kao Srbina. Ipak, u filmu su Vilenjak i Selim Osmanović dva različita lika.

Uloge
-----

* **Žarko Laušević** kao Alija Osmanović/Ilija Jugović
* **Bojana Maljević** kao Milica Janković
* **Aleksandar Berček** kao Halil „Sikter" efendija
* **Ljiljana Blagojević** kao Rabija Osmanović
* **Petar Božović** kao Sabahudinaga/Atifaga Tanović
* **Nikola Kojo** kao Hamdija/Milan Vilenjak
* **Velimir Bata Živojinović** kao prota Nićifor Jugović
* **Svetozar Cvetković** kao Komandir Miloš/Selim Osmanović
* **Dragan Maksimović** kao Zulfikar Osmanović
* **Josif Tatić** kao Kemal Osmanović
* **Dragan Nikolić** kao hodža Vehbija
* **Dragan Zarić** kao Đorđe Vilenjak
* **Nenad Jezdić** kao mladi Atifaga Tanović
* **Mira Banjac** kao Nena Hikmeta
* **Slobodan Ćustić** kao Husein Osmanović
* **Marko Baćović** kao četnički vojvoda
* **Cvijeta Mesić** kao Miličina tetka
* **Branimir Brstina** kao vojnik u džipu
* **Dubravko Jovanović** kao Bratomir Jugović
* **Goran Sultanović** kao ustaški zapovjednik
* **Vladan Dujović** kao ustaški bojnik
* **Vojin Ćetković** kao Ljubo Nikšićanin
* **Mihajlo Bata Paskaljević** kao slastičar
* **Dušan Tadić** kao profesor medicine
* **Bojana Kovačević** kao Ljubica Jugović
* **Ras Rastoder** kao vozač
* **Miodrag Krivokapić** kao Risto Krivodolac

...

Izvori
------

1. ↑  arhiva.glas-javnosti.rs, "Gran pri "Naisa" Bati Stojkoviću", objavljeno 27. kolovoza 1999. pristupljeno 31. prosinca 2013.

Vanjske poveznice
-----------------

* Službena stranica
* Cijeli film na YouTubeu (službena usluga)